
ARE SENDE OSEN

Illustrert av Kristian Krohg-Sørensen

Kongerekka

DEN SISTE VIKING

– MOTGANG, FREMGANG

OG UNDERGANG

Forord

HØSTEN 2019 TOK JEG en kaffe med to kompiser på et kjøpesenter i Trondheim. Hva holder du på med for tida, da? spurte de. Jeg holdt på med en podkast-serie, kunne jeg fortelle. Ti episoder om kongerekka. Det syntes de var litt i overkant.

«Visst er den utrydningstrua, og visst er det godt, særlig rullet i brødsmuler og fritert eller på en seng av sushi-ris – men å tvære ut dette i ti episoder …?»

Vi fikk heldigvis oppklart misforståelsen ganske kjapt: at det ikke dreide seg om kongereka, men derimot om de gamle norske kongene.

Når du leser dette, har det faktisk blitt hele 43 episoder og tre bøker, som har nådd flere lyttere og lesere enn jeg kunne ha drømt om. Jeg tror at litt av grunnen til at så mange finner dette stoffet interessant, er at uansett hvor du befinner deg i dette langstrakte landet vårt – hvis det ikke kommer en konge derfra, så har det i hvert fall reist en forbi og slått i hjel noen der!

De to foregående bøkene mine var i stor grad basert på Snorres kongesagaer – ofte helt ned på replikknivå. Av årsaker som snart vil åpenbare seg, ble Snorre brått ute av stand til å skrive flere sagaer. Men det er nok av andre kilder å ty til: utenlandske nedtegnelser og krøniker, og stadig flere brev, lovtekster og andre dokumenter. Kildene er mer historisk korrekte, men tørrere presentert. (U)heldigvis er det som foregår, minst like juicy og blodig som før: trolldom og tvangsekteskap, giftdrap, utroskap og himmelske åpenbaringer, korstog og kannibalisme, brodermord, barnebryllup og blodbryllup, pest og pandemi. Og tror du ikke at en siste vikingkonge sniker seg inn fra sidelinja også?

Det er mye i denne boka som kan virke for spinnvilt til å være sant. Men jeg har lest det i kildene og ikke funnet på det sjøl. Som jeg bruker å si: Det er kanskje ikke alt jeg sier som er sant, men jeg lyger ikke.

Har du ikke lest bind 1 og bind 2 ennå? Ingen fare, dette har skjedd hittil: For noen hundre år sia samla en dreadlocks-befengt, skjeggete vikingkriger Norge til ett rike. Ja, du husker riktig: sjølveste Harald Hårfagre. Sia da har etterkommerne hans styrt over landet. Dessverre hadde Hårfagre veldig mange barn, så det er stadig mange om beinet. Og dette fører til stadig nye intriger og skiftende allianser og baksnakking og god, gammeldags glad-vold. Dette bindet begynner der det forrige slutta, under det blodige slaget ved Fimreite, der to konger barka sammen. Nå er du vel bra spent på hvem som vant?

God fornøyelse!

PS: Trenger du et lite avbrekk, kan du også i dette bindet slappe av med den tabloide vikingavisa Budstikka. Blodfersk sladder rett fra slagmarken!

